Nariadenie Komisie (ES) č. 2810/95
z 5. decembra 1995
o colnom zatriedení jatočných tiel a jatočných polovičiek z ošípaných a ktorým sa mení a dopĺňa nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (ES) č. 3290/94 [2], a najmä na jeho článok 11 ods. 4,
keďže sa zistilo, že zatriedenie jatočných tiel a jatočných polovičiek z ošípaných predstavuje problémy, ktoré vznikajú zo skutočnosti, že spôsob, akým sa jatočné polovičky získavajú z celých tiel podľa definície v colnej a štatistickej nomenklatúre založenej nariadením Rady (EHS) č. 2658/87 [3], naposledy zmeneným a doplneným nariadením Komisie (ES) č. 2588/95 [4], presne nezodpovedá technickej a obchodnej praxi; keďže táto definícia sa musí upraviť tak, aby sa zabezpečilo, že sa clá v Spoločnom colnom sadzobníku v sektore s bravčovým mäsom uplatňujú jednotne;
keďže článok 9 nariadenia (EHS) č. 2759/75 stanovuje, aby sa colné sadzby spoločného colného sadzobníka uplatňovali na výrobky, ktoré podliehajú spoločnej organizácii trhu s bravčovým mäsom;
keďže podľa článku 15 ods. 1 nariadenia (EHS) č. 2759/75 sa colná nomenklatúra vyplývajúca z uplatnenia tohto nariadenia včleňuje do spoločného colného sadzobníka; keďže by sa preto táto nomenklatúra mala zmeniť a doplniť;
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
S cieľom uplatňovania ciel v sektore s bravčovým mäsom nasledujúce výrazy nadobúdajú význam, ktorý sa uvádza v tomto nariadení:
"jatočné telá a jatočné polovičky" na účely podpoložiek 02031110 a 02032110: zabité ošípané vo forme jatočných tiel z domácich ošípaných, ktoré boli vykrvené a boli vypitvané a z ktorých boli odstránené štetiny a paznechty. Jatočné polovičky sa získajú z celého tela delením cez dorzálnu krčnú, bedrovú a krížovú chrbticu, cez alebo popri hrudnej kosti a cez symfýzu kostí. Tieto jatočné telá a polovičky môžu byť s alebo bez hláv, nôh, obličkového tuku, obličiek, chvosta alebo bránice. Jatočné polovičky tiel môžu byť s alebo bez miechy, mozgu alebo jazyka. Jatočné telá a jatočné polovičky prasníc môžu byť s alebo bez vemien (mliečnych žliaz).
Článok 2
Dodatočná poznámka 2. A. písm. a) v kapitole 2 prílohy I k nariadeniu (EHS) č. 2658/87 sa nahrádza takto:
"2. A. Nasledujúce výrazy nadobúdajú význam podľa tejto definície:
a) "jatočné telá alebo jatočné polovičky tiel" na účely podpoložiek 02031110 a 02032110: zabité ošípané vo forme jatočných tiel z domácich ošípaných, ktoré boli vykrvené a vypitvané a z ktorých boli odstránené štetiny a paznechty. Jatočné polovičky tiel sa získajú z celého tela delením cez dorzálnu krčnú, bedrovú a krížovú chrbticu, cez alebo popri hrudnej kosti a cez symfýzu kostí. Tieto jatočné telá a polovičky tiel môžu byť s alebo bez hláv, nôh, obličkového tuku, obličiek, chvosta alebo bránice. Polovičky tiel môžu byť s alebo bez miechy, mozgu alebo jazyka. Jatočné telá a jatočné polovičky tiel prasníc môžu byť s alebo bez vemien (mliečnych žliaz),"
Článok 3
Toto nariadenie nadobúda účinnosť 1. januára 1996.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. decembra 1995